Diari Oficial de la Generalitat Valenciana


Sumari del DOGV 4335, del 13-09-2002 (2002/9745)

DECRET 144/2002, de 10 de setembre, del Govern Valencià, pel qual s'acorda la suspensió de noves autoritzacions d'explotació de màquines de tipus B o recreatives amb premi, destinades a ser instal·lades en bars, cafeteries, restaurants, clubs, càmpings i anàlegs.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2002/09/10/144/dof/vci/html**

### Dades del document

Número de DOGV
:   4335

Data del DOGV
:   13-09-2002

Secció del DOGV
:   I. DISPOSICIONS GENERALS

Número del document
:   2002/9745


Data del document
:   10-09-2002

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * joc automàtic
    * reglamentació comercial
    * procediment administratiu
    * legislació
    * joc d'atzar

DECRET 144/2002, de 10 de setembre, del Govern Valencià, pel qual s'acorda la suspensió de noves autoritzacions d'explotació de màquines de tipus B o recreatives amb premi, destinades a ser instal·lades en bars, cafeteries, restaurants, clubs, càmpings i anàlegs. [2002/M9745]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, en l'article 31, apartat 31, disposa que la Generalitat Valenciana té competència exclusiva sobre casinos, jocs i apostes; competència que es va fer efectiva amb la promulgació del Reial Decret 1038/1985, de 25 de maig.
  
Basant-se en la competència exclusiva mencionada, les Corts Valencianes van aprovar la Llei 4/1988, de 3 de juny, del Joc de la Comunitat Valenciana, que en el preàmbul exigix a l'executiu valencià que porte a terme l'anàlisi permanent de l'estructura, les seues circumstàncies i els efectes entorn del joc com a punt de partida per a dissenyar una adequada planificació del sector que actue a mode de vertader canalitzador de l'activitat administrativa mencionada, exigència que es veu regulada de forma clara en l'article 4 que disposa que «correspon al Consell aprovar la planificació general del sector».
  
Partint doncs d'un imperatiu legal, i tenint en compte que en el subsector del joc màquines recreatives i d'atzar, des de la promulgació de la llei mencionada, el nombre en explotació de màquines de tipus B o recreatives amb premi ha augmentat considerablement en locals autoritzats d'hostaleria, fins a límits que podrien ser considerats com desmesurats, que arriben a un nombre excessiu en proporció a la població, el que ha originat un excés d'oferta de joc tenint en compte la seua realitat i incidència social. Per això, s'aconsella limitar la concessió de noves autoritzacions d'explotació per a les dites màquines en els locals mencionats, tot això en defensa de l'interés general de la societat i com a prevenció a una possible inclinació desorganitzada al joc, el que comportarà un efectiu control del joc i evitar-ne una excessiva oferta.
  
Finalment, d'acord amb la peculiaritat geogràfica i turística de la Comunitat Valenciana, la planificació que s'aprova haurà de ser revisada, com a màxim, cada dos anys, a fi d'equilibrar l'oferta de joc amb la seua demanda, per a la qual cosa serà preceptiu un informe de la Comissió Tècnica del Joc, una vegada efectuats els estudis pertinents.
  
Per tot això, amb l'informe previ de la Comissió del Joc de la Comunitat Valenciana, a proposta del conseller d'Economia, Hisenda i Ocupació, oït el Consell Jurídic Consultiu de la Comunitat Valenciana i amb la deliberació prèvia del Govern Valencià, en la reunió del dia 10 de setembre de 2002,
  
DECRETE
  
Article 1
  
A partir de la data d'entrada en vigor del present decret no es concediran noves sol·licituds d'autoritzacions d'explotació de màquines tipus B o recreatives amb premi destinades a ser instal·lades en bars, cafeteries, restaurants, clubs, càmpings i anàlegs, excepte que es tracte d'una substitució de màquina i trasllat de màquines regulades en els articles 28 i 32.2 i 3 del Decret 155/1998, de 29 de setembre, del Govern Valencià, pel qual s'aprova el Reglament de Màquines Recreatives i d'Atzar, amb els mateixos procediments i requisits exigits en els articles mencionats.
  
Article 2
  
A l'entrada en vigor del present decret no es podrà autoritzar la instal·lació en locals distints de salons de joc i sales de bingo d'aquelles màquines autoritzades per a este tipus de locals.
  
Article 3
  
A partir de la data d'entrada en vigor del present decret, la conselleria competent en matèria de joc elaborarà, com a màxim cada dos anys, un estudi sobre l'oferta i demanda de joc de màquines de tipus B o recreatives amb premi en bars, cafeteries, restaurants, clubs, càmpings i anàlegs, que hi haja en l'àmbit de la Comunitat Valenciana.
  
Disposició addicional
  
Es faculta la conselleria competent en matèria de joc perquè, mitjançant orde, autoritze, si és el cas, la concessió de noves autoritzacions d'instal·lació i d'explotació de màquines de tipus B o recreatives amb premi, en el nombre màxim que es desprenga de l'estudi efectuat d'acord amb allò establit en l'article 3del present decret.
  
Disposició transitòria
  
Les disposicions contingudes en el present decret no seran d'aplicació a les sol·licituds d'autorització d'explotació i d'instal·lació que hagen sigut registrades d'acord amb allò establit en la vigent Llei de Règim Jurídic de les Administracions Públiques i del Procediment Administratiu Comú en data anterior a l'entrada en vigor del present decret.
  
Disposicions finals
  
Primera
  
Es faculta la conselleria competent en matèria de joc per a dictar les disposicions necessàries per a l'aplicació i el desplegament del present decret.
  
Segona
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 10 de setembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El conseller d'Economia, Hisenda i Ocupació,


Còpia Permalink ELI